**Broj: 711-I-224-M-6/19-03-5**

Zagreb, 25. siječanj 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Ivana Vilibora Sinčića, zastupnika u Hrvatskom saboru,** na 36. sjednici, održanoj 25. siječanja 2019. g., daje sljedeće

**MIŠLJENJE**

**Dužnosnik Ivan Vilibor Sinčić, zastupnik u Hrvatskom saboru, na temelju članka 11. stavka 3. ZSSI-a može zadržati dar dobiven od izvanrednog i opunomoćenog veleposlanika Republike Indije u Republici Hrvatskoj, s obzirom da isti predstavlja dar simbolične vrijednosti i to u iznosu do 500,00 kuna od istog darovatelja.**

Obrazloženje

Zahtjev za davanjem mišljenja Povjerenstva podnio je dužnosnik Ivan Vilibor Sinčić, zastupnik u Hrvatskom saboru. U knjigama ulazne pošte zahtjev je zaprimljen pod poslovnim brojem: 711-U-371-M-6/19-02-5 16. siječnja 2019. g., povodom kojeg se vodi predmet broj M-6/19.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu odredbi navedenog zakona, stoga je Ivan Vilibor Sinčić povodom obnašanja dužnosti zastupnika u Hrvatskom saboru obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik Ivan Vilibor Sinčić navodi kako je u svom uredu u Hrvatskom saboru, prije početka redovitog zasjedanja Hrvatskog sabora, pronašao bocu vina „Crljenak“, Zinfandel, Punta kala 2015, Kraljevski vinogradi, koju je dobio na dar od izvanrednog i opunomoćenog veleposlanika Republike Indije u Republici Hrvatskoj povodom novogodišnjih praznika. Fotografiju darovanog vina dužnosnik je priložio uz zahtjev za davanjem mišljenja. Slijedom iznesenog, dužnosnik Ivan Vilibor Sinčić traži mišljenje može li darovano vino zadržati.

Uvidom u Registar dužnosnika kojeg vodi Povjerenstvo utvrđeno je kako je dužnosnik Ivan Vilibor Sinčić obnašao dužnost zastupnika u Hrvatskom saboru u razdoblju od 28. prosinca 2015. g. do 14. listopada 2016. g., te da od 4. listopada 2016. g., ponovno obnaša istu dužnost.

Člankom 11. stavkom 1. ZSSI-a propisano je da se darom u smislu navedenog Zakona smatra novac, stvari bez obzira na njihovu vrijednost, prava i usluge dane bez naknade koje dužnosnika dovode ili mogu dovesti u odnos zavisnosti ili kod njega stvaraju obvezu prema darovatelju.

Člankom 11. stavkom 3. ZSSI-a propisano je kako dužnosnik smije zadržati samo dar simbolične vrijednosti i to najviše u vrijednosti do 500,00 kuna od istog darovatelja.

Člankom 3. stavkom 1. Uredbe o darovima koje prime dužnosnici („Narodne novine“, broj 141/04.) propisano je kako dužnosnik smije zadržati samo dar simbolične vrijednosti i to najviše u vrijednosti do 500,00 kuna od istog darovate­lja, dok je člankom 3. stavkom 2. Uredbe propisano kako dar u vrijednosti iznad iznosa iz stavka 1. citiranog članka dužnosnik ne smije zadržati.

Povjerenstvo je uvidom u mrežne stranice vinarija i prodavaonica vina utvrdilo kako se cijena darovane boce vina kreće u rasponu manjem od 500,00 kuna, slijedom čega se dar dobiven od izvanrednog i opunomoćenog veleposlanika Republike Indije u Republici Hrvatskoj smatra darom simbolične vrijednosti i dužnosnik Ivan Vilibor Sinčić isti može zadržati.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Ivan Vilibor Sinčić, elektronička dostava
2. Objava na internetskoj stranici Povjerenstva
3. Pismohrana